প্রধানমন্ত্রী নরেন্দ্র মোদী আগেই বলেছিলেন, বাজেট পেশ করতে গিয়ে কেন্দ্রীয় অর্থমন্ত্রী অরুণ জেটলি স্পষ্ট হুঁশিয়ারি দিয়ে বলেছেন, যাঁরা কর ফাঁকি দিচ্ছে, তাঁদেরকে ছেড়ে কথা বলবে না সরকার। কারণ বিপুল সংখ্যক মানুষ আয়কর জমা না দেওয়ায় সৎ করদাতাদের উপরে করের বোঝা বাড়ছে। সরকার তা বন্ধ করতে বদ্ধপরিকর। কিন্তু আয়কর দিচ্ছেন না , এমন ব্যক্তিদের খুঁজে বার করতে গিয়ে সাধারণ মানুষের হয়রানি হবে না তো? কালো টাকা উদ্ধার করতে গিয়ে নোটবাতিল করায় সাধারণ মানুষের যে ভোগান্তি হয়েছিল ব্যাঙ্ক বা এটিএম-এর লাইনে দাঁড়িয়ে।
কেন্দ্রীয় সরকারের পক্ষ থেকে অবশ্য আশ্বস্ত করা হল, আয়কর জমা নিয়ে সৎ নাগরিকদের কোনওরকম হয়রানি হবে না। একটি সর্বভারতীয় ইংরেজি দৈনিকের খবর অনুযায়ী , সেন্ট্রাল বোর্ড অফ ডিরেক্ট ট্যাক্সেস বা সিবিডিটি-র চেয়ারম্যান সুশীল চন্দ্র এমনই আশ্বাস দিয়েছেন। তিনি জানিয়েছেন , যে সমস্ত নাগরিক বাতিল হওয়া নোটে ব্যাঙ্ক অ্যাকাউন্টে আড়াই লক্ষ টাকার বেশি জমা দিয়েছেন অথচ আয়কর রিটার্ন জমা দেননি, মূলত তাঁদের ভূমিকাই খতিয়ে দেখা হবে।
আরও পড়ুন 
বড় পদক্ষেপের পথে মোদী। নিষিদ্ধ হচ্ছে ‘তিন তালাক’, আন্দোলনে নামবে তৃণমূল?
আয়কর দফতরের প্রশাসনিক শাখা হল সিবিডিটি। নোটবাতিলের পরে দেশের বিভিন্ন ব্যাঙ্কে যে বিপুল পরিমাণ টাকা জমা পড়েছে, সেই সংক্রান্ত বিস্তারিত তথ্য সিবিডিটি-র হাতে এসেছে। একটি বিশেষ সফটওয়্যারের সাহায্যে এই সমস্ত তথ্যের চুলচেরা বিশ্লেষণ করে বড় অঙ্কের ডিপোজিট কারা করেছেন, সেই তালিকা তৈরি করা হচ্ছে। বিশেষত এক কোটি টাকা বা তার বেশি পরিমাণ অর্থ কারা ব্যাঙ্কে জমা দিয়েছেন, সেই তালিকাও তৈরি হচ্ছে। সংশ্লিষ্ট আমানতকারীর জমা দেওয়া আয়কর রিটার্নের তথ্যের সঙ্গে এই জমা দেওয়া অর্থের পরিমাণ সামঞ্জস্যপূর্ণ কি না, তা মিলিয়ে দেখা হচ্ছে। সেই অনুযায়ী ব্যবস্থা নেওয়া হবে। ফলে যাঁরা সঠিক তথ্য দিয়ে রিটার্ন জমা দিয়েছেন তাঁদের চিন্তার কারণ নেই বলেই আশ্বস্ত করেছেন সিবিডিটি-র চেয়ারম্যান।
এমনকী, যাঁরা আড়াই লক্ষ টাকা পর্যন্ত জমা দিয়েছেন, সেই সমস্ত আমানতকারীদের যাতে কোনও প্রশ্ন না করা হয়, এমন নির্দেশও আয়কর দফতরের আধিকারিকদের দেওয়া হয়েছে। কিন্তু ব্যাঙ্কের থেকে পাওয়া তথ্য যাচাই করে এমন অনেক বড় অঙ্কের লেনদেনের খোঁজ আয়কর দফতর পেয়েছে, যেগুলি বেনিয়মে ভরা। ফলে খুব শিগগিরই সেই সমস্ত আমানতকারী ঝামেলায় পড়তে চলেছেন, তা একপ্রকার নিশ্চিত।